Motho wa go di lemoga o ile a re go ja go logelwa maano. Kgonthe ya polelo ye o tla e bona ge o ka sepela thoko ya Gauteng. Na ke bontši bja batho ge bo reng O tla ba wa re kgane metseng ye mengwe ga go na batho, batho ka moka ba tlile Gauteng. Ge o lebelela dišušumela tša gona le gona o tla dio kgotsa. Ye mengwe mekutwana o ka se nagane gore go ka tšwa setšhaba ka gare ga yona, wa ipotšiša gore ba robala bjang ka gore bonnyane bja yona o ka re motho a ka se lekane ka gare. Wa buša wa ipotšiša gore go ja gona ba ja eng ka gore mosegare ge batho ba ile mešomong bona ba hlwa ba sesella le mekgotha. Muši wona o tla no bona o thunya go laetša gore dijo tšona ba gare ba a di apea?